Rozhodnutie Komisie
z 3. mája 2000,
ktoré vykonáva smernicu Rady 89/106/EHS s ohľadom na klasifikáciu požiarnej odolnosti stavebných výrobkov, stavebných prác a ich častí
(oznámené pod dokumentačným číslom C(2000) 1001)
(Text s významom pre EHP)
(2000/367/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky [1], zmenenú a doplnenú smernicou 93/68/EHS [2], najmä článok 3, 6, a 20,
keďže:
(1) Článok 3 ods. 2 a 3 smernice 89/106/EHS konštatuje, že v súvislosti s rozdielnou úrovňou ochrany stavebných prác, ktorá prevláda na vnútroštátnej, regionálnej a lokálnej úrovni, každá základná požiadavka môže dať podnet pre stanovenie klasifikačných tried pre interpretačné dokumenty. Tieto dokumenty boli uverejnené ako komunikácia Komisie s ohľadom na interpretačné dokumenty smernice Rady 89/106/EHS [3].
(2) Odsek 4.2.1 interpretačného dokumentu č. 2 stanovuje potrebu rozdielnej úrovne základnej požiadavky "bezpečnosti v prípade požiaru" ako funkciu typu, použitia a umiestnenia stavebných prác, ich rozvrhnutie a dostupnosť bezpečnostného zariadenia.
(3) Odsek 2.2 interpretačného dokumentu č. 2 uvádza počet vzájomne prepojených opatrení na splnenie základnej požiadavky "bezpečnosti v prípade požiaru", ktoré spolu prispievajú k definícii stratégie požiarnej bezpečnosti, ktorá môže byť rozdielna v členských štátoch.
(4) Odsek 4.3.1.3 interpretačného dokumentu č. 2 identifikuje jedno z opatrení, ktoré prevládajú v členských štátoch, a vzťahuje sa na požiarnu odolnosť stavebných výrobkov a/alebo častí stavebných prác.
(5) Na ohodnotenie požiarnej odolnosti stavebných výrobkov a stavebných prác alebo ich častí sa harmonizované riešenie skladá z klasifikačného systému, ktorý je obsiahnutý v interpretačnom dokumente č. 2.
(6) Systém klasifikácie je prispôsobovaný technickému pokroku mandátom Komisie pre európske normalizačné úrady, CEN a Cenelec.
(7) Článok 6 ods. 3 smernice 89/106/EHS konštatuje, že členské štáty môžu stanoviť prednostnú úroveň ukazateľov vlastností, ktoré sa majú na ich území dodržiavať, len v rámci klasifikácií prijatých na úrovni spoločenstva a len pod podmienkou použitia všetkých alebo niektorých klasifikácií alebo niektorého stupňa klasifikácie.
(8) Miera pre rozhodnutie je v súlade s názorom Stáleho výboru pre stavebníctvo,
PRIJALI TOTO ROZHODNUTIE:
Článok 1
Klasifikačný systém protipožiarnej odolnosti stavebných výrobkov, stavebných prác a ich častí prijatý na úrovni spoločenstva je stanovený v prílohe.
Článok 2
Rozhodnutie je adresované členským štátom.
V Bruseli 3. mája 2000